भीलवेषधारी शंकर ने अर्जुन के पास आकर देखा कि एक मूक दानव जंगली सुअर का रूप धारण कर तपस्वी अर्जुन को मारने की घात लगा रहा है। अर्जुन ने भी सुअर को देख लिया। उन्होंने गाण्डीव धनुष पर सर्पाकार बाण चढ़ाकर धनुष टंकारते हुए दानव से कहा कि दुष्ट तू मुझे मारना चाहता है, इसलिए मैं ही तुझे पहले मार देता हूँ। ज्यों ही अर्जुन ने अपना बाण छोड़ना चाहा, भीलवेषधारी शिवजी ने रोककर कहा कि ‘मैं पहले ही इसे मारने का निश्चय कर चुका हूँ, इसलिए तुम इसे मत मारो।’ अर्जुन ने भील की बातों की कुछ परवाह न करके सुअर पर बाण छोड़ दिया। शिवजी ने भी उसी समय अपना वज्र-सा बाण चलाया। दोनों के बाण दानव के शरीर पर जाकर टकराए, बड़ी भयंकर आवाज हुई। वह सुअर दानव के रूप में प्रकट होकर मर गया। अब अर्जुन ने भील की ओर देखा और कहा- ‘तू कौन है? इस मण्डली के साथ निर्जन वन में क्यों घूम रहा है? इस सुअर को मैंने मारना था, तो भी तूने क्यों धनुष-बाण इस पर चलाया।’ इसी बात को लेकर अर्जुन और भीलवेषधारी शिवजी के बीच भयंकर युद्ध आरम्भ हो गया। अर्जुन के प्रहारों से भील का बाल भी बांका न हुआ। तब अर्जुन ने मिट्टी का शिवलिंग बनाकर उसकी पूजा आरम्भ की। जो फूल अर्जुन शिवलिंग पर चढ़ाता, वे फूल भील के सिर पर नजर आते, यह देखकर अर्जुन भील के चरणों में गिर गया। भगवान शंकर ने पार्वती के साथ अर्जुन को दर्शन दिए।